Diari Oficial de la Generalitat Valenciana


Sumari del DOGV 5559, del 19-07-2007 (2007/9253)

RESOLUCIÓ de 3 de juliol de 2007, de la Presidència del Consorci Hospital General Universitari de València (CHGUV), per la qual s'aprova el sistema de desenvolupament professional del CHGUV.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5559

Data del DOGV
:   19-07-2007

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2007/9253


Data del document
:   03-07-2007

Organisme emissor
:   Consorci Hospital General Universitari de València

Tipus de document
:   Resolució

Correcció d'errades

 Descriptors 

:   * promoció professional
    * administració regional
    * professió sanitària
    * carrera professional
    * metge
    * antiguitat
    * professió paramèdica
    * concurs administratiu

RESOLUCIÓ de 3 de juliol de 2007, de la Presidència del Consorci Hospital General Universitari de València (CHGUV), per la qual s'aprova el sistema de desenvolupament professional del CHGUV. [2007/9253]
El Consorci Hospital General Universitari de València té encomanada, en el marc de la planificació sanitària dissenyada per la conselleria de Sanitat, la prestació d'un conjunt de servicis sanitaris d'excel·lència als ciutadans. La provisió d'estos servicis descansa sobre professionals capacitats i amb experiència, i la seua implicació, participació i corresponsabilització es configuren com a condició indispensable per a un funcionament excel·lent del Sistema de Salut. En este sentit, es fa necessari desenvolupar i posar en marxa, com un objectiu prioritari, un sistema que no sols millore circumstancialment les condicions de treball dels professionals, sinó que es convertisca en un incentiu per a la consecució de l'excel·lència com un treball diari.
L'article 35 de la Llei 3/2003, d'Ordenació Sanitària de la Comunitat Valenciana, preveu l'establiment de la carrera professional en l'àmbit del sistema sanitari. La Llei 7/2007, de l'Estatut Bàsic de l'Empleat Públic, reforça este principi de la necessitat de dissenyar i concretar processos que permeten la carrera dels empleats públics.
Ha sigut una ferma voluntat del CHGUV i dels interlocutors socials reconéixer i estendre el dit sistema de carrera i desenvolupament professional als empleats públics de l'Hospital General, i així es va escometre una primera fase destinada als professionals sanitaris inclosos en l'àmbit d'aplicació del Decret 66/2006 del Govern Valencià.
L'article 61 del II Conveni Col·lectiu detalla l'Acord d'adhesió plena del CHGUV als sistemes de carrera i desenvolupament professional de la conselleria de Sanitat, i ordena la seua aplicació en els termes en què preveja la norma legal dictada per la Generalitat Valenciana. El Consell va aprovar el 22 de juny el Decret 85/2007, pel qual s'aprova el sistema de desenvolupament professional en l'àmbit de les institucions sanitàries de la conselleria de Sanitat. Per tant, correspon en este moment estendre el dit model a l'àmbit del CHGUV atenent a les seues singularitats organitzatives, per mitjà del desenvolupament de la seua pròpia normativa.
En conseqüència, a proposta del Comité de Direcció, i fent ús de les competències atribuïdes pel Conveni de Col·laboració subscrit per a la constitució del CHGUV, i dels seus Estatuts (DOGV de 29.05.2006), resolc:
1. Àmbit d'aplicació
Es reconeix el dret al desenvolupament professional del personal fix de les categories no sanitàries i d'aquelles sanitàries que no requerixen titulació universitària, en els termes fixats en els articles 2.3. i 40 de la Llei 55/2003, de l'Estatut Marc del Personal Estatutari dels Servicis de Salut, que es trobe adscrit al Consorci Hospital General Universitari de València, i que detenga la condició de personal sanitari en termes semblants als establits en el Decret 71/1989, del Govern valencià.
Podran formular sol·licitud els qui es troben en situació de servici actiu, situació assimilable o una altra que comporte reserva de plaça.
2. Definició del desenvolupament professional
S'entén per desenvolupament professional la progressió de les persones incloses en l'àmbit d'aplicació d'esta resolució i que facilita el reconeixement públic del treball realitzat i constituïx un estímul en l'èxit dels objectius fixats, així com la promoció de la competència professional des del punt de vista qualitatiu que ha d'implicar la millora contínua de la qualitat.
La progressió a un grau superior de desenvolupament professional requerirà un període mínim de permanència en el grau anterior, així com l'avaluació favorable dels mèrits que establisca el CHGUV en coherència amb els aprovats per la conselleria de Sanitat per al seu sistema. Els graus es definixen, una vegada adquirits, com consolidats i irreversibles.
3. Voluntarietat
L'accés al desenvolupament professional és voluntari, i el seu reconeixement individualitzat, que es basa en una avaluació objectiva i reglada, comporta la percepció del corresponent complement retributiu de desenvolupament, d'acord amb el que establix esta resolució i article 55.1.5.
4. Graus del sistema
S'establix un sistema de desenvolupament professional amb quatre graus, més un inicial o d'accés.
Els graus que articulen el sistema són: Grau G0, Grau G1, Grau G2, Grau G3, Grau G4.
5. Accés al desenvolupament professional
El dret a l'accés del professional al desenvolupament es produirà en el moment de la seua primera incorporació definitiva a un lloc de plantilla adscrit al CHGUV. Per a fer efectiu este dret, la persona interessada haurà de realitzar la sol·licitud formal d'inclusió en el sistema, en el model i en els termes establits en esta resolució.
6. Procediment de reconeixement i gestió
S'aplicaran, sense perjuí de les peculiaritats organitzatives del CHGUV, les previsions sobre procediment de reconeixement, gestió, així com les quanties retributives previstes en el Decret 85/2007, en especial el que disposen els articles sext, sèptim, octau, nové, dotzé, tretzé, catorzé i quinzé, així com les disposicions transitòries primera i segona, i final tercera.
7. Sol·licitud d'inclusió en el sistema
Quan un professional estiga o crega estar en condicions de progressar al grau següent de desenvolupament professional, podrà sol·licitar la seua avaluació, en els termes regulats en esta resolució, per mitjà del model de sol·licitud.
El CHGUV resoldrà la sol·licitud i la notificarà en un termini no superior a sis mesos, transcorregut el qual es presumirà que s'accedix al que sol·licita. En tot cas, els efectes econòmics es reconeixeran des del dia en què siga efectiu el dret.
8. Informació al professional
El CHGUV establirà els mitjans oportuns per a garantir que els professionals puguen conéixer periòdicament qual és la situació del seu expedient de desenvolupament professional i, en particular, qual és la seua puntuació en cada una de les àrees d'avaluació.
9. Seguiment i avaluació del desenvolupament professional
D'acord amb el que preveu l'article 7.2. del II Conveni Col·lectiu, en l'àmbit del CHGUV les funcions de seguiment seran exercides per la CIVEA. La missió d'avaluació serà realitzada per una Comissió específica.
10. Model de sol·licitud
El model oficial de sol·licitud s'inclou en l'annex I es difondrà a través de la pàgina web del CHGUV (www.chguv.org).
Les sol·licituds es dirigiran a la Direcció de Recursos Humans del CHGUV, i podran presentar-se a través del Registre General o per mitjà de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
11. Termini de sol·licitud
La sol·licitud d'inclusió en el sistema de desenvolupament professional es podrà presentar a partir de l'endemà a la publicació d'esta resolució en el Diari Oficial de la Comunitat Valenciana.
12. Documentació
S'haurà d'adjuntar a la sol·licitud certificació de servicis prestats en institucions sanitàries públiques diferents del CHGUV. Els servicis prestats en el CHGUV seran inclosos d'ofici en l'expedient.
13. Resolució
La instrucció i resolució dels expedients correspon a la Direcció de Recursos Humans.
14. Dades de caràcter personal
Les dades de caràcter personal recopilats seran inclosos en un fitxer per al seu tractament pel CHGUV, com a òrgan administratiu titular responsable del mateix, en l'ús de les funcions pròpies que té atribuïdes i en l'àmbit de les seues competències, en els termes que preveu la Llei Orgànica 15/1999, de Protecció de Dades de Caràcter Personal.
15. Adaptació normativa
El CHGUV mantindrà la seua normativa sobre el sistema de desenvolupament professional actualitzada de forma homogènia a aquella que aprove i desenvolupe la conselleria de Sanitat per als seus professionals.
València, 3 de juliol de 2007.- El president del CHGUV i conseller de Sanitat: Manuel Cervera Taulet.